ชาบูบ้านไร่


ชาบูบ้านไร่ เป็นร้านที่มีดีลส่วนลดกับวงในค่ะ ส่วนตัวได้แลกดีลไว้ด้วย 1 ดีล และพอดีอีกยูสหนึ่งของวงใน คือ คุณป๊อป (Achaya) ได้มอบอีกดีลมาให้เนื่องจากคุณป๊อปว่าไม่มีโอกาสได้มาแถวนี้ค่ะ ก็ต้องขอขอบคุณคุณป๊อปมา ณ ที่นี้ด้วย 

ทีนี้พอมีสองดีลในมือ ก็เลยสบโอกาสชักชวนคุณแม่ พี่สาว และหลานสาว ไปชิมกันค่ะ 


-- การเดินทาง --
ร้านอยู่บนถนนหทัยราษฏร์นะคะ ระหว่าง ซ.31 กับ 33 เรามาจากทางสุขาภิบาล 5 ก็ขับไปจนสุดถึงสามแยกแล้วเลี้ยวขวาเข้า ถ.หทัยราษฏร์ ขับตรงมาเรื่อยๆ จนกระทั่งผ่านตลาดหทัยมิตรที่อยู่ฝั่งซ้ายมือ แสดงว่ามาถูกทางแล้วค่ะ ก็ขับต่อไปอีกซักพัก จะเห็นป้ายร้านเด่นเป็นสง่าทางฝั่งขวามือ ก็ต้องไปกลับรถมาค่ะ ตัวร้านจะอยู่ติดกับร้านปิ้งย่าง ร้านมีที่จอดรถกว้างขวางค่ะ


-- บรรยากาศ -- 
ร้านเป็นแนวเป็นห้องแอร์ซึ่งอยู่ในแอเรียเดียวกับร้านปิ้งย่างที่เป็นโอเพ่นแอร์ค่ะ บรรยากาศง่ายๆ ชอบที่ร้านใช้ภาชนะสังกะสี ถ้วยสังกะสี อาหารก็เสิร์ฟมาในถาด และจานสังกะสี ออกแนวบ้านไร่ตามชื่อร้านเลยค่ะ



-- การบริการ -- 
การบริการดีค่ะ รวดเร็ว พนักงานสุภาพ อาหารก็ไม่ช้าค่ะ



-- เมนู -- 
ทางร้านเป็นบุฟเฟต์ชาบูนะคะ คนละ 299 บ. ข้อดีของทางร้านคือสามารถทานได้ไม่จำกัดเวลา สำหรับเมนูบุฟเฟต์ของทางร้านแบ่งได้ตามนี้ค่ะ

++ น้ำซุป - มีทั้งหมดสี่แบบค่ะ คือ น้ำดำ น้ำซุปกระดูกซี่โครง น้ำซุปต้มซุปเปอร์ และน้ำซุปต้มยำน้ำข้น  ซึ่งทางร้านจะให้ฟรี 1 น้ำซุปต่อ 1 หม้อนะคะ ถ้าต้องการน้ำซุปเพิ่ม ต้องเสียเงินเพิ่มน้ำซุปละ 20 บ. ค่ะ

++ เมนูข้าว - มีข้าวไรซ์เบอรี่ ข้าวผัดรสเผ็ด และข้าวผัดอเมริกันด้วยข้าวไรซ์เบอรี่

++ เมนูซูชิ - มีทั้งหมด 5 หน้าค่ะ คือ ไข่หวาน เนื้อ ไข่กุ้ง สาหร่าย และกุ้ง

++ ชุดเนื้อ - ติดมัน ริบอาย น่องลาย และเนื้อรวม

++ ชุดหมู - สันคอ สันนอก สามชั้น เบค่อน หมูบะช่อตุ้มจิ๋ว ตับหมู และรวมหมู

++ ผักและอื่นๆ - ผักรวม วากาเมะ วุ้นเส้น หมี่หยก เต้าหู้ไข่ ไข่ไก่ อุด้ง

++ ทะเล - กุ้งขาว กุ้งแม่น้ำ หอยเชลล์ ปลาหมึกกล้วย แซลมอน หมึกกรอบ แมงกะพรุน ปลาหมึกยัดไส้

++ ลูกชิ้น - ลูกชิ้นกุ้ง ลูกชิ้นปลา ลูกชิ้นหมู เกี๊ยวกุ้ง เกี๊ยวหมู

++ ของทอด - เฟรนช์ฟราย ไก่ทอด ขนมปังกระเทียม ขนมปังอบชีส

++ ของหวาน เครื่อง ดื่ม และไอศครีม สามารถตักเองได้ที่โซนหลังร้านค่ะ

นอกจากนี้ยังมีเมนูอื่นๆ ที่ไม่รวมในบุฟเฟต์ หากสั่งต้องเสียเงินเพิ่มค่ะ ได้แก่ หมูทอด เทมปุระ เบียร์ ไวน์ และโซดา



-- เมนูที่ได้ลอง --   


•	น้ำซุป
เลือกลองน้ำซุปกระดูกซี่โครง และ น้ำซุปต้มยำน้ำข้น ซึ่งก็โอเคทั้งสองน้ำซุปนะคะ น้ำซุปกระดูกซี่โครงมีซี่โครงและไชเท้ามาในน้ำซุปด้วย ส่วนน้ำซุปต้มยำน้ำข้นก็มีเครื่องต้มยำจัดเต็มมาเลยค่ะ รสชาติต้มยำเผ็ดเปรี้ยว ทานได้โอเคค่ะ


•	น้ำจิ้ม
ทางร้านมีน้ำจิ้มสองอย่างนะคะ คือ น้ำจิ้มสุกี้ กับฮ่อยซินซอส และมีกระเทียมสับ กับพริกสับให้ด้วย น้ำจิ้มรสชาติโอเคเลยค่ะ น้ำจิ้มสุกี้เข้มข้นดี ฮ่อยซินซอสก็หวานเค็มตามสไตล์


•	เมนูข้าว
สั่งข้าวไรซ์เบอรี่มาให้คุณแม่ค่ะ ข้าวจานไม่ใหญ่มาก เสิร์ฟมาในจานสังกะสีน่ารักดีค่ะ คุณว่าข้าวนุ่มอร่อยดีค่ะ

•	เมนูซูชิ
พี่สาวสั่งมาสองหน้าค่ะ คือ หน้าไข่หวาน กับหน้าเนื้อ เดาว่าน่าจะไปหยิบมาจากร้านบุฟเฟต์ปิ้งย่างโซนโอเพ่นแอร์ด้านนอกค่ะ ดูไม่ค่อยน่าทานเท่าไหร่ รสชาติก็ตามหน้าตาค่ะ

•	ชุดเนื้อ
สั่งชุดเนื้อรวมค่ะ ซึ่งได้แก่ ติดมัน ริบอาย และน่องลาย เนื้อคุณภาพกลางๆ นะคะ ไม่ได้สไลซ์มาบางเฉียบ เวลาลวกแล้วทานก็ยังได้เนื้อเป็นชิ้นๆ ไม่เละ ไม่เล็กหายไปกับน้ำซุป เนื้อไม่เหนียว ไม่มีกลิ่นแปลกปลอม ก็ถือว่าโอเคค่ะ 

•	ชุดหมู
สั่งชุดหมูรวมค่ะ ซึ่งได้แก่ สันคอ สันนอก สามชั้น เบค่อน หมูบะช่อตุ้มจิ๋ว ตับหมู หมูถือว่าโอเคอีกเช่นกันค่ะ สันคอ กับสันนอก นุ่มดีงาม แต่สามชั้นกับเบค่อนมันมากไปหน่อยค่ะ ส่วนหมูบะช่อตุ้มจิ๋วจะห่อมาในถุงพลาสติก ให้เราบีบลงน้ำซุปค่ะ ตับหมูสไลซ์มาชิ้นไม่บางมาก คุณภาพโอเคค่ะ 

•	ผัก และ อื่นๆ
สั่งผักรวมมาค่ะ ชอบผักร้านนี้นะคะ ให้มาหลากหลายดีมากๆ เสิร์ฟมาในถาดสังกะสีชนาดย่อม มีทั้งสารพัดเห็ด แครอท ผักกาดขาว ผักบุ้ง สาหร่าย เผือก และฟักทอง ส่วนเมนูอื่นๆ ก็สั่งวุ้นเส้นมาค่ะ 

•	ทะเล
สั่งแค่แมงกะพรุน หอยเชลล์ และกุ้งค่ะ แมงกะพรุนโอเคนะคะ ส่วนหอยเชลล์กับกุ้ง จิ๋วมากๆ ค่ะ ลวกแล้วแทบจะหายไปกับน้ำซุป

•	ลูกชิ้น
สั่งลูกชิ้นรวมมานะคะ ซึ่งได้แก่ ลูกชิ้นปลา หมู และกุ้ง สำหรับลูกชิ้นส่วนตัวว่าไม่ค่อยโอเคค่ะ คุณภาพไม่ค่อยดีนัก มีเนื้อสัมผัสแปลกๆ และได้ลองเกี๊ยวกุ้งและเกี๊ยวหมู ซึ่งก็ไม่ค่อยโอทั้งคู่ค่ะ แนะนำให้ผ่านไปเลยค่ะ อย่าสั่ง

•	ของทอด
ลองสั่งไก่ทอด กับ ขนมปังอบชีสค่ะ ซึ่งไก่ทอดนี่ไม่ค่อยโดนเช่นกัน ทอดมาแห้งและจืด ผ่านไปได้เลยค่ะ แต่ขนมปังอบชีสอร่อยค่ะ ขนมปังชิ้นหนากรอบโปะชีสมาเยิ้มๆ สั่งไปสองรอบค่ะรายการนี้

•	ขนมหวาน 
ก็ได้ลองแค่ไอศครีมนะคะ รสชาติดีตามมาตรฐานค่ะ สำหรับเครื่องดื่มก็มีทั้งน้ำเปล่า โซดา และชาเย็นค่ะ



-- บทสรุป -- 
โดยรวมโอเคเลยค่ะ เนื่องจากทางร้านไม่มีการกำหนดเวลา ก็สามารถนั่งทานไปได้เรื่อยๆ ส่วนตัวชอบผัก เนื้อวัว และเนื้อหมูของทางร้าน คุณภาพกลางๆ ไม่ดีเริ่ด แต่ก็อร่อยโอเคค่ะ ชอบที่เค้าไม่ได้สไลซ์เนื้อมาบางจ๋อย  แต่ขอแนะนำให้เลี่ยงพวกทะเลค่ะ ตัวเล็กมากๆ และความสดก็กลางๆ ค่ะ 


-- รายละเอียดเพิ่มเติม --

----------
เบอร์ติดต่อ : 097 083 2577
เวลาเปิด-ปิด : 
จ. - ศ. : 16:00 - 23:00
ส. อา. : 11:00 - 23:00
พิกัด : 13.8445149,100.7202761
ที่อยู่ : 475/8 ถ.หทัยราษร์ แขวง บางชัน เขต คลองสามวา, Bangkok, Thailand 10510
FB : https://www.facebook.com/ชาบู-บ้านไร่-548397115313828/
website : http://www.rosdedbuffet.com/index.php
email :  -
Line : -
IG : -

----------


----------
ชิมเอง จ่ายเอง บ่นเอง 
ติดตามความอร่อยรายวันได้ที่ 
https://www.facebook.com/MonnieFoodTravel/
----------